Babôčkovité

Babôčkovité (Nymphalidae Swainson, 1827) je najpočetnejšia čeľaď motýľov. Podľa niektorých autorov do tejto čeľade patrí i podčeľaď motýľov Satyrinae (očkáňovité). Podľa iných autorov táto podčeľad je samostatnou čeľaďou, ktorú odborne nazývame Satyridae.

Charakteristika 
Väčšina druhov babôčkovitých patrí k motýľom stredne veľkým, až väčším. Rozpätie krídel kolíše asi od 3 cm do približne 15 cm u najväčších, tropických druhov. Do skupiny babôčiek rátame tiež dúhovce (Apatura), bielopásovce (Neptis, Limenitis), perlovce Argynnis, Boloria, Clossiana, Issoria) a hnedáčiky (Melitaea, Euphydryas).

Veľmi dôležitým poznávacím znakom celej čeľade je skutočnosť, že dospelí jedinci, imága, majú predný pár nôh menší, prípadne celkom zakrpatený. 

Spodná strana pomerne širokých a obyčajne na vonkajšom okraji vykrajovaných krídel býva nenápadne hnedá až hnedočierno sfarbená, čím jedinci pri zložených krídlach splývajú s okolím. Vrchná strana krídel býva zvyčajne veľmi pestro a krásne sfarbená. Toto sfarbenie dodáva spoločne s bizarne vykrajovanými krídlami týmto motýľom nezvyčajný pôvab a krásu. 

Húsenice bývajú obyčajne pestro sfarbené s čiernym základom a na povrchu tela majú hodne tŕňovitých výrastkov. Väčšina húseníc týchto druhov žije na burinách (napr. žihľave), takže ide o celkom indiferentné (neškodné) druhy hmyzu. 

Kukly sú hranaté, pri niektorých druhoch sú na povrchu ozdobené kovovolesklými škvrnami (zlatej, alebo striebornej farby). Kukly bývajú zavesené dolu hlavou za kremaster.

Výskyt 
Babôčky sú rozšírené po celom svete. Celkový počet druhov na svete sa dá dosť ťažko odhadnúť, lebo sa stále popisujú nové druhy, ale udáva sa až okolo 5 000 druhov.

Výskyt na Slovensku 
Do tejto čeľade patria naše najpestrejšie a veľmi hojne sa vyskytujúce druhy, ktoré môžeme nájsť od skorej jari až do neskorej jesene. Lietajú v záhradách, v parkoch, pri cestách, na poliach, v nížinách i vysoko v horách. 

Niektoré druhy prezimujú v podobe nedospelej húsenice. Viacero druhov z tejto čeľade môže prezimovať v štádiu motýľa, takže teoreticky sa so živými jedincami môžeme stretnúť i v zime (v jaskyniach, dutinách stromov, pivniciach, tuneloch a pod.). 

Babôčky patria u nás spoločne so žltáčikom rešetliakovým (Gonepteryx rhamni Linnaeus, 1758) k prvým jarným motýľom, ktorých zastihneme už skoro na jar – v marci počas teplých, slnečných dní. Do roka mávajú tieto motýle zvyčajne dve a bežnejšie druhy v niektorých teplejších rokoch aj tri generácie. Niektoré z nich patria i k ťažným motýľom. Vzácnejšie druhy mávajú v roku iba jednu generáciu.

Druhy 
Na Slovensku bolo opísaných nasledovných 43 druhov motýľov tejto čeľade:
 Libythea celtis (Laicharting, 1782) = škvrnáč brestovcový 
 Apatura iris (Linnaeus, 1758) = dúhovec väčší 
 Apatura ilia (Denis & Schiffermüller, 1775) = dúhovec menší
 Limenitis populi (Linnaeus, 1758) = bielopásovec topoľový
 Limenitis reducta Staudinger, 1901 = bielopásovec jednoradový
 Limenitis camilla (Linnaeus, 1764) = bielopásovec zemolezový
 Neptis sappho (Pallas, 1771) = bielopásovec hrachorový
 Neptis rivularis (Scopoli, 1763) = bielopásovec tavoľníkový
 Nymphalis polychloros (Linnaeus, 1758) = babôčka brestová
 Nymphalis xanthomelas (Esper, 1781) = babôčka vŕbová
 Nymphalis vaualbum (Denis & Schiffermüller, 1775) = babôčka hájová
 Nymphalis antiopa (Linnaeus, 1758) = babôčka osiková
 Aglais io (Linnaeus, 1758) = babôčka pávooká
 Vanessa atalanta (Linnaeus, 1758) = babôčka admirálska
 Vanessa cardui (Linnaeus, 1758) = babôčka bodliaková
 Aglais urticae (Linnaeus, 1758) = babôčka pŕhľavová
 Polygonia c-album (Linnaeus, 1758) = babôčka zubatokrídla
 Araschnia levana (Linnaeus, 1758) = babôčka sieťkovaná
 Argynnis paphia (Linnaeus, 1758) = perlovec striebristopásavý
 Argynnis pandora (Denis & Schiffermüller, 1775) = perlovec červený
 Argynnis laodice (Pallas, 1771) = perlovec východný
 Speyeria aglaja (Linnaeus, 1758) = perlovec veľký
 Argynnis adippe (Denis & Schiffermüller, 1775) = perlovec fialkový
 Fabriciana niobe (Linnaeus, 1758) = perlovec sirôtkový
 Issoria lathonia (Linnaeus, 1758) = perlovec malý
 Brenthis daphne (Denis & Schiffermüller, 1775) = perlovec černicový
 Brenthis hecate (Denis & Schiffermüller, 1775) = perlovec dvojradový
 Brenthis ino (Rottemburg, 1775) = perlovec krvavcový
 Boloria selene (Denis & Schiffermüller, 1775) = perlovec dvanásťškvrnný
 Boloria euphrosyne (Linnaeus, 1758) = perlovec jahodníkový
 Boloria dia (Linnaeus, 1767) = perlovec najmenší
 Boloria pales (Denis & Schiffermüller, 1775) = perlovec vysokohorský
 Boloria aquilonaris (Stichel, 1908) = perlovec severský
 Melitaea cinxia (Linnaeus, 1758) = hnedáčik mriežkovaný
 Melitaea phoebe (Denis & Schiffermüller, 1775) = hnedáčik nevädzový
 Melitaea didyma (Esper, 1779) = hnedáčik pyštekový
 Melitaea trivia (Denis & Schiffermüller, 1775) = hnedáčik divozelový
 Melitaea diamina (Lang, 1789) = hnedáčik čermeľový
 Melitaea athalia (Rottemburg, 1775) = hnedáčik skorocelový
 Melitaea britomartis Assman, 1847 = hnedáčik podunajský
 Melitaea aurelia Nickerl, 1850 = hnedáčik veronikový
 Euphydryas maturna (Linnaeus, 1758) = hnedáčik osikový
 Euphydryas aurinia (Rottemburg, 1775) = hnedáčik chrastavcový
Podľa poslednej Vyhlášky Ministerstva životného prostredia Slovenskej republiky sú niektoré druhy tejto čeľade druhmi chránenými.

Galéria

Systematika 
Systematické zatriedenie slovenských druhov čeľade babôčkovitých
 Čeľaď (Familia): Nymphalidae
 Rody (Genus): 
 Libythea Fabricius, 1807 
 (= Hecaerge Ochsenheimer, 1816; = Chilea Billberg, 1820; = Hypatus Hübner, 1822; = Libythaeus Boitard, 1828; = Dichora Scudder, 1889) 
 Apatura Fabricius, 1807
 Limenitis 
 Neptis 
 Nymphalis 
 Inachis 
 Vanessa 
 Aglais 
 Polygonia 
 Araschnia 
 Argynnis 
 Issoria 
 Brenthis 
 Boloria 
 Melitaea                      
 Euphydryas

Zdroje 
 Moucha, J.: 1972, Sbíráme motýli, Delfín, Praha.
 Ponec, J.: 1982, Motýle. Obzor, Bratislava.
 Škapec, V.: 1992, Červená kniha ohrozených a vzácnych druhov rostlín a živočichov ČSFR 3, Príroda, Bratislava.

Iné projekty